Talle gebiede in Oos-Kaap nog in donker ná storms(Argieffoto:Unsplash) Verskeie dele van die Oos-Kaap sit steeds sonder krag nadat die provinsie verlede maand onder kwaai stormweer deurgeloop het. Heelwat van Eskom se infrastruktuur is in die storms beskadig. “Ons maak vordering nadat die storms wat die provinsie in Desember getref het, werklik reuseskade aan ons netwerkinfrastruktuur aangerig het. Ons verstaan die kommer van sommige klante wat nog aanlyn gebring moet word en doen alles moontlik om elektrisiteitstoevoer te herstel,” lui ŉ verklaring van Eskom. Eskom het verbruikers om verskoning gevra vir die ongerief en hulle ook gevra om geduldig te wees. Die kragvoorsiener het vroeër gesê die omvang van die skade aan sy infrastruktuur en uitdagings om by dié infrastruktuur uit te kom, veroorsaak dat die herstelproses langer duur as wat aanvanklik verwag is. Sommige gebiede sit nou al reeds sowat ŉ maand lank sonder krag.